
РЕШЕНИЕ
№ РС-524-25- 110

Днес, 13.10.2025 г., Комисията за противодействие на корупцията /КПК/, в състав:

За председател: Антон Славчев
Член: Антоанета Цонкова
Член: Пламен Йоцов

У С Т А Н О В И:


Производството е по реда на чл. 89, ал. 1, пр. 1 и по чл. 13, ал.1, т.8 от Закона за противодействие на корупцията /ЗПК/ и е образувано въз основа на Решение № КИ-236/07.08.2025 г. на Комисията за противодействие на корупцията (КПК, Комисията) по сигнал с вх. № С-524/29.07.2025 г. на КПК.
Производството е срещу Станислав ****** Горов – кмет на Община К. и Александър ****** Димитров – общински съветник в Общински съвет К. Проверката по чл. 13, ал.1, т.8 от ЗПК е срещу Ива ****** Черногорска – заместник – кмет на община К.
По същество в сигнала се твърди, че заместник-кметът на Община К. Ива Черногорска, осъществява търговска дейност на бензиностанция, собственост на баща й чрез ЕТ „*****“, с ЕИК ******, гр. К. Същата бензиностанция е била използвана за зареждане на гориво от Община К., включително от служебни автомобили на  Общинското предприятие „******“ към Община К. /ОП „******“/. В сигнала е посочено, че след подаването на предходен сигнал до КПК, зареждането на гориво от страна на ОП „******“ е било преустановено. Председателят на ПК за противодействие на корупцията при Общински съвет К. – Александър Димитров, избран от същата листа като кмета Горов и заместник-кмета Черногорска, не е предприел никакви действия по случая, което създава обосновано съмнение, че ПК прикрива действия на своите съпартийци.
С оглед изнесеното в сигнала, Комисията е изискала и събрала следните доказателства: с писма с вх. № КПК-10528/26.08.2025 г. и с вх. № КПК-10528-4/25.09.2025 г. на КПК от председателя на Общински съвет К. е предоставена информация и са представени заверени преписи от следните документи:  Удостоверение № 1 на Общинска избирателна комисия /ОИК/ - К. и клетвен лист на Станислав Горов, Удостоверение № 9 на Общинска избирателна комисия /ОИК/ - К. и клетвен лист на Александър Димитров, Решение № 5/24.11.2023 г. от Протокол № 2 от заседание на Общински съвет К. Към писмо с вх. № КПК-633-19/25.09.2025 г. на КПК от кмета на Община К. е приложена Декларация за несъвместимост по чл. 49, ал. 1, т. 1 от ЗПК на Ива Черногорска без вх. номер, подписана на 20.11.2023 г.
От производството по сигнал с вх. № 202/13.03.2024 г. на КПК са приобщени следните доказателства: Протокол № 1/13.11.2023 г. на Общински съвет К. и Трудов договор № РД-0109-218/16.11.2023 г. на Ива Черногорска.
От извършената справка в регистрите на Дирекция „Конфликт на интереси“ се установи, че срещу лицата Станислав Горов – кмет на Община К. и Ива Черногорска – заместник-кмет на Община К., е регистриран постъпил в КПК сигнал с вх. № С-202 от 13.03.2024 г., съдържащ сходни твърдения относно зареждането на служебните автомобил на община К. от бензиностанцията, собственост на бащата на Ива Черногорска - ЕТ „С.Ч. – *****“. На основание посочения сигнал, с Решение на КПК № КИ-143/08.04.2024 г., е образувано производство за конфликт на интереси срещу посочените лица и в посочените качества. Комисията е постановила Решение № РС-202-24-009/03.02.2025 г., с което не е установила конфликт на интереси по отношение на тези лица и решението е влязло в сила от 30.03.2025 г. По отношение на тези твърдения е налице влязъл в сила административен акт със същия предмет и страни.  
Служебно са извършени справки в Национална база данни „Население“ (НБД „Население“), в Търговски регистър и регистър на юридическите лица с нестопанска цел (ТРРЮЛНЦ), на сайта на Община К., в Регистър на уведомленията за трудовите договори и уведомления за промяна на работодател.

След като обсъди събраните в хода на административното производство доказателства, Комисията установи следното от фактическа страна

Производството е образувано по повод сигнал, подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/, с посочени три имена, ЕГН, телефон, ел. адрес, и е подписан.
Видно от Удостоверение № 9 на ОИК – К., Александър ****** Димитров е избран за общински съветник в Общински съвет К. с Решение № 161-МИ от 07.11.2023 г. Същият е встъпил в длъжност на 13.11.2023 г. с полагането на клетва, обективирано в Протокол № 1/13.11.2023 г. на Общински съвет К., и подписването на клетвен лист. С Решение № 5, обективирано в Протокол № 2 от проведено заседание на Общински съвет К. на 24.11.2023 г., Александър ****** е избран за председател на Постоянната комисия за противодействие на корупцията към Общински съвет К.
Видно от Удостоверение № 1 на ОИК – К., Станислав ****** Горов е избран за кмет на община К. с Решение № 158-МИ от 06.11.2023 г. Същият е встъпил в длъжност на 13.11.2023 г. с полагането на клетва, обективирано в Протокол № 1/13.11.2023 г. на Общински съвет К., и подписването на клетвен лист.
Ива ****** Черногорска е назначена като заместник – кмет на Община К. на 16.11.2023 г., по силата на Трудов договор № РД-0109-218/16.11.2023 г., сключен между нея и Станислав Горов, в качеството му на кмет на Общината. Ива Черногорска е подписала на 20.11.2023 г. Декларация за несъвместимост по чл. 49, ал. 1, т. 1 от ЗПК, предоставена без вх. номер.
От служебна справка в НБД „Население“ се установи, че С.В.Ч. и Ива ****** Черногорска са в родствена връзка като баща и дъщеря. По преписката не се установи родственост между С.В.Ч. и Станислав ****** Горов, както и между Горов и Ива Черногорска.
От извършена справка в ТРРЮЛНЦ се установи, че с наименование „С.Ч. - *****“ с ЕИК ****** е регистриран едноличеният търговец С.В.Ч. От справка в Регистъра на уведомленията за трудовите договори и уведомления за промяна на работодател, се установи, че Ива Черногорска е имала сключен трудов договор с ЕТ „С.Ч. - *****“, който е прекратен на 15.11.2023 г. Не се установи участие на Ива Черногорска в търговски дружества или в органи на управление или контрол на такива, както и регистрации като едноличен търговец. 
С Решение № 56 от 15.06.2020 г. по Протокол № 7 от заседание на Общински съвет К., на основание чл. 21, ал. 1, т. 23 от ЗМСМА, чл. 21, ал. 2, във връзка с чл. 27, ал. 3 от ЗМСМА, чл. 76, ал. 3 от АПК, чл. 7, чл. 15, ал. 1 от ЗНА, при спазване на изискванията на чл. 26 и чл. 28 от ЗНА, чл. 51, ал. 1 и ал. 2, чл. 52, чл. 53 и чл. 55  от ЗОбС,   Общинският съвет е взел решение, с което е създал Общинско предприятие „******” към Община К. като специализирано звено на общината за изпълнение на дейности, финансирани от общинския бюджет, считано от датата на влизане в сила на решението. Общинското предприятие е второстепенен разпоредител с бюджетни средства. Общинският съвет е приел Правилник за дейността на Общинско предприятие „******” към Община К., и е възложил на кмета на Община К. да назначи директор на ОП „******“, като сключи договор за ръководене и управление на предприятието, съгласно Раздел IV „Управление“ от Правилника за устройството и дейността на Общинско предприятие „******“ към Община К.
В писма с вх. № КПК-10528-1/05.09.2025 г. и с вх. № КПК-10528-4/25.09.2025 г. на КПК, председателят на Общински съвет К. изрично е удостоверил, че: Постоянната комисия за противодействие на корупцията към Общински съвет К. не е провеждала заседания, не е извършвала обсъждания и не е вземала решения по въпроси, свързани със зареждане с гориво на служебните автомобили на Община К. и на ОП „******“ от бензиностанцията, собственост на ЕТ „С.Ч. – *****“. Не са изготвяни протоколи, не са провеждани дебати в рамките на Постоянната комисия, и не е осъществявано гласуване във връзка с посочения предмет. ОП „******“ е създадено с решение на Общински съвет К. на основание на чл. 52, ал. 2 от ЗОбС и неговото управление се извършва от директор. Директорът е компетентният орган, който може да взема решения и да извършва действия, свързани с управлението на предприятието, включително с разходване на средства и извършване на плащания, в т.ч. зареждане с гориво на служебните автомобили на ОП „******“.
Съгласно договорите за управление на директорите на ОП „******“ директорът управлява и представлява общинското предприятие в съответствие с действащата нормативна уредба, разписана в чл. 51 и сл. от ЗОбС, чл. 11, ал. 10-11 и ал. 13 от Закона за публичните финанси /ЗПФ/ и чл. 12 от Правилника за устройството и дейността на Общинско предприятие „******“ към Община К. 

Въз основа на така изяснената фактическа обстановка Комисията за противодействие на корупцията установи  следното от правна страна:

Съгласно чл. 70 от ЗПК, за да е осъществен конфликт на интереси, необходимо е кумулативното наличие на три материалноправни предпоставки - лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и в действителност упражнено от лицето властническо правомощие в полза на този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на общински съветник в Общински съвет К. Александър ****** Димитров е лице, заемащо публична длъжност по чл. 6, ал. 1, т. 32 от ЗПК. В качествата си на кмет и заместник – кмет на община К., Станислав ****** Горов и Ива ****** Черногорска са лица, заемащи публични длъжности по чл. 6, ал. 1, т. 32 от ЗПК. В случая компетентна да се произнесе относно наличието или липсата на конфликт на интереси по отношение на лицата е КПК.
При наличието на този първи елемент от състава на конфликта на интереси, а именно: лица, заемащи публични длъжности, определящо за съществуването на такъв е наличието на обективна възможност определено поведение на някое от тях, изразяващо се в упражняването на произтичащо от служебното му качество законово правомощие или задължение, да е повлияно от частен интерес – негов личен или на свързано с него лице.
По преписката се установи, че С.В.Ч. е баща на заместник – кмета на община К. – Ива ****** Черногорска, респективно като неин роднина по права линия е свързано с нея лице по смисъла на § 1, т. 9, б. „а“ от ДР на ЗПК. По преписката не се установи родственост между С.В.Ч. и Станислав ****** Горов, както и между Горов и Ива Черногорска, поради което между лицата Горов, от една страна, и С.Ч. и Ива Черногорска, от друга страна, не е налице свързаност по смисъла на § 1, т. 9, б. „а“ от ДР на ЗПК.
Съгласно чл. 52, ал. 1-5 от Закона за общинската собственост общинското предприятие е специализирано звено на общината за изпълнение на местни дейности и услуги, финансирани от общинския бюджет. Общинското предприятия се създава, преобразува и закрива с решение на общинския съвет. Общинското предприятие осъществява дейността си въз основа на правилник, приет от общинския съвет. С правилника по ал. 3 се определят предметът на дейност, структурата, управлението, численият състав и правата и задълженията на предприятието по отношение на предоставеното му общинско имущество. Директорът на общинското предприятие е второстепенен разпоредител с бюджет. Съгласно разпоредбите на чл. 11, ал. 10-11 и ал. 13 от ЗПФ разпоредителите с бюджет от по-ниска степен по бюджетите на общините се определят от общинския съвет по предложение на кмета на общината. За разпоредител с бюджет от по-ниска степен може да бъде определен и ръководителят на структурно звено на бюджетна организация, което не е юридическо лице. Второстепенни и от по-ниска степен разпоредители с бюджет прилагат делегиран бюджет в случаите, когато това е определено със закон, както и когато въз основа на закон са определени от първостепенния разпоредител с бюджет да прилагат делегиран бюджет. Първостепенните разпоредители с бюджет упражняват контрол върху процесите по планирането, съставянето, изпълнението и отчитането на бюджетите на разпоредителите с бюджет от по-ниска степен.
ОП „******“ е създадено с Решение № 56 от 15.06.2020 г. по Протокол № 7 от заседание на Общински съвет К. на основание на чл. 52, ал. 2 от ЗОбС и неговото управление се извършва от директор. Директорът е компетентният орган, който може да взема решения и да извършва действия, свързани с управлението на предприятието, включително с разходване на средства и извършване на плащания, в т.ч. зареждане с гориво на служебните автомобили на ОП „******“. Директор на ОП „******“ е Н.Б.Б. 
Съгласно чл. 38, ал. 1 от ЗМСМА, орган на изпълнителната власт в общината е кметът на общината. Съгласно чл.44, ал.1 от Закона за местното самоуправление и местната администрация /ЗМСМА/ част от правомощията на кмета на общината са да ръководи цялата изпълнителна дейност на общината, да насочва и координира дейността на специализираните изпълнителни органи, да организира изпълнението на общинския бюджет, да организира изпълнението на дългосрочните програми, да организира изпълнението на актовете на общинския съвет и да внася в общинския съвет отчет за изпълнението им два пъти годишно и др. Функциите на кмета са изчерпателно изброени и в Устройствения правилник за организацията и дейността на Кмета на община К. и Общинската администрация, утвърден със Заповед на кмета на Община К. от 13.02.2024 г.
В производството по сигнал с вх. № 202/13.03.2024 г. на КПК се установи, че за периода от м. ноември 2023 г. до 03.02.2025 г., Община К. е закупувала петролни продукти за нуждите на служебните си МПС от различни търговци, вкл. и от ЕТ „С.Ч. - *****“.
С писмо с изх. № КПК-10528-2/12.09.2025 г. на КПК от председателя на Общински съвет К. са поискани информация и доказателства, в т.ч. заверени копия от издадени актове, в периода от м. август 2022 г. до настоящия момент, от Станислав Горов, в качеството му на кмет на Община К., в т.ч. заповеди, договори, фактури, платежни нареждания и др. документи, касаещи зареждане с гориво на служебните автомобили на Общинско предприятие „******“ от бензиностанция, собственост на ЕТ „С.Ч. – *****“. В писмо с вх. № КПК-10528-4/25.09.2025 г. на КПК председателят на Общински съвет К. е удостоверил, че директорът на ОП „******“ е компетентният орган, който може да взема решения и да извършва действия, свързани с управлението на предприятието, включително с разходване на средства и извършване на плащания, в т.ч. зареждане с гориво на служебните автомобили на ОП „******“.
Като допълнение следва да се отбележи и обстоятелството, че не се установи свързаност по смисъла на § 1, т. 9, б. „б“ от ДР на ЗПК между Станислав Горов и С.В.Ч., развиващ търговска дейност като ЕТ „С.Ч. - *****“, основана на „икономически зависимости“. Липсата на свързаност изключва наличието на частен интерес, а липсата на частен интерес категорично изключва наличието на нарушение на разпоредбите по Глава осма, Раздел втори от ЗПК.
В конкретния случай липсват упражнени правомощия от Станислав Горов, в качеството му на кмет на Община К., във връзка със зареждането на гориво на служебните автомобили на ОП „******“.
Във връзка с твърденията в сигнала, че председателят на Постоянната комисия за противодействие на корупцията към Общински съвет К. – Александър Димитров, избран от същата листа като кмета Горов и заместник - кмета Черногорска, не е предприел никакви действия във връзка със зареждането на служебни автомобили от бензиностанция, собственост на бащата на Ива Черногорска, следва да се отбележи, че в производството за установяване на конфликт на интереси ЗПК изисква активно поведение на лицето, заемащо публична длъжност – упражняване на правомощия или задължения по служба, и в този смисъл бездействието е ирелевантно за установяване на конфликт на интереси.
Следва изводът, че  Александър Димитров, в качеството му на общински съветник, не е упражнил правомощия по служба във връзка със зареждането на гориво на служебните автомобили на ОП „******“. В този смисъл е и писмо с вх. № КПК-10528-1/05.09.2025 г. от председателя на Общински съвет К.
От изложеното следва, че е налице една от предпоставките от общия състав на конфликт на интереси по отношение на Станислав ****** Горов – кмет на Община К., и Александър ****** Димитров – общински съветник в Общински съвет К., а именно: лице, заемащо публична длъжност. Не са налице упражнени от лицата правомощия по служба и частен интерес от упражнените правомощия. Липсата на който и да е елемент от общия състав на конфликта на интерес, съгласно чл.70 от ЗПК, води до липсата на конфликт на интереси. 
Съгласно чл. 13, ал. 1, т. 8 от ЗПК, Комисията е компетентният орган, който да извърши проверка на сигнали във връзка с декларациите за несъвместимост на лицата, заемащи публични длъжности, и при установена несъвместимост да сезира органа по избора или назначаването за предприемане на съответните действия. Несъвместимост, по смисъла на §1, т. 4 от ДР на ЗПК, е заемането на друга длъжност или извършването на дейност, която съгласно Конституцията или закон е несъвместима с положението на лицето като заемащо публична длъжност.  
Ива ****** Черногорска е назначена като заместник – кмет на Община К. на 16.11.2023 г., по силата на Трудов договор № РД-0109-218/16.11.2023 г., сключен между нея и Станислав Горов, в качеството му на кмет на Общината.
От справката в ТРРЮЛНЦ не се установи Ива Черногорска да е регистрирана като едноличен търговец или да има участие в търговско дружество, както и в управителни и контролни органи на такива. 
На 20.11.2023 г. Ива Черногорска е подписала Декларация за несъвместимост по чл. 49, ал. 1, т. 1 от ЗПК, предоставена без вх. номер, в която е посочила, че не заема друга длъжност и не извършва друга дейност, която съгласно Конституцията на РБългария или специален закон, е несъвместима със заеманата от нея длъжност.
Съгласно чл. 41, ал. 1 от ЗМСМА кметовете на общини, на райони и на кметства, кметските наместници, заместник-кметовете на общини и на райони и секретарите на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им. Съгласно чл. 107а, ал. 1, т. 2, 3, 4 и 5 от КТ не може да бъде сключван трудов договор за работа в държавната администрация с лице, което: е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация; е народен представител; е съветник в общински съвет - само за съответната общинска администрация; заема ръководна или контролна длъжност на национално равнище в политическа партия; тази забрана не се отнася за членовете на политически кабинети, съветниците и експертите към тях.
От събраните по преписката доказателства се установява, че към датата на която Ива Черногорска, в качеството си на заместник – кмет на Община К., е подписала Декларацията си за несъвместимост по чл.49, ал.1, т.1 от ЗПК – 20.11.2023 г., за нея не са били налице несъвместимостите, предвидени в чл. 41, ал.1 от ЗМСМА и чл. 107а, ал.1, т.2 от Кодекса на труда.
От изложеното следва изводът, че Ива Черногорска, в качеството си на заместник – кмет на Община К., не заема други длъжности, които съгласно Конституцията или закон са несъвместими с положението й на лице, заемащо публична длъжност по чл.6, ал.1, т.32 от ЗПК.
Предвид разпоредбата на чл. 90, ал. 5 от ЗПК, Комисията прави своите изводи за наличието или липсата на конфликт на интереси и на несъвместимост на база на доказателства, събрани по реда на Административнопроцесуалния кодекс, а в случая от събраните такива се установи, че не са налице всички кумулативно изискуеми материалноправни предпоставки на конфликта на интереси по отношение на Станислав ****** Горов – кмет на Община К. и Александър ****** Димитров – общински съветник в Общински съвет К., и на предпоставките за несъвместимост - по отношение на Ива ****** Черногорска, в качеството й на заместник - кмет на Община К.
Предвид изложеното и на основание чл. 92, ал. 1 и ал. 2 от ЗПК във вр. § 7, ал. 2 от ПЗР на ЗПК, Комисията за противодействие на корупцията

                                                               РЕШИ:

НЕ УСТАНОВЯВА конфликт на интереси по отношение на Станислав ****** Горов с ЕГН ******, в качеството му на кмет на община К. и лице, заемащо публична длъжност по чл. 6, ал. 1, т. 32 от ЗПК, поради липса на упражнени правомощия във връзка със зареждането на гориво на служебните автомобили на ОП „******“.
НЕ УСТАНОВЯВА конфликт на интереси по отношение на Александър ****** Димитров с ЕГН ******, в качеството му на общински съветник в Общински съвет К. и лице, заемащо публична длъжност по чл. 6, ал. 1, т. 32 от ЗПК, поради липса на упражнени правомощия във връзка със зареждането на гориво на служебните автомобили на ОП „******“.
НЕ УСТАНОВЯВА несъвместимост по отношение на Ива ****** Черногорска с ЕГН ******, в качеството ѝ на заместник - кмет на община К. и лице, заемащо публична длъжност по чл. 6, ал. 1, т. 32 от ЗПК.

  Препис от решението да се изпрати на Окръжна прокуратура – К., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси, както и с оглед правомощията му по надзор за законност на административните актове.


       
КОМИСИЯ:

       ЧЛЕН:……………................................…….……....…..…../ПЛАМЕН ЙОЦОВ/

      



